Det er en usædvanlig skarp besked, som den danske udenrigsminister, Anders Samuelsen (LA), her til aften har sendt til USA's præsident på Twitter.

Det mener DR Nyheders politiske analytiker, Jens Ringberg.

- Udenrigsministeren står jo i spidsen for det danske diplomati, og her vil man normalt helst udtrykke sig diplomatisk og veje ordene på en guldvægt, ikke mindst når det drejer sig om USA, siger han.

- Allerhelst vil man kommunikere via officielle kanaler og på officielle, velforberedte møder med alt orkestreret på forhånd.

Læs også : Samuelsen til Trump: Stram op og udvis respekt

Derfor er det ifølge Jens Ringberg usædvanligt, at Anders Samuelsen bruger Twitter som kanal. Her skrev udenrigsministeren både på dansk og engelsk, at "Donald Trump fra nu af skal stramme op, fokusere på kampen for frihed og udvise respekt for præsidentembedet".

https://twitter.com/anderssamuelsen/status/881562907510792192

Kritikken fra Anders Samuelsen kommer som reaktion på en eskalerende konflikt mellem Donald Trump og flere store amerikanske medier. Senest har præsidenten offentliggjort en video, hvor han slår løs på et CNN-logo, og flere kritikkere kalder Donald Trump for 'upræsidentiel'.

- Min brug af sociale medier er ikke præsidentiel. Den er moderne præsidentiel, skrev den amerikanske præsident som modsvar i et tweet.

Minder om Løkkes kritik af Donald Trump

Meldingen fra Anders Samuelsen er langt fra et enestående eksempel i forholdet mellem USA og Danmark.

- Den ligger ikke langt fra et ordvalg, som også statsminister Lars Løkke Rasmussen har brugt, siger Jens Ringberg.

For en måned siden langede Lars Løkke Rasmussen (V) også kraftigt ud efter Donald Trump, da præsidenten meddelte, at han vil trække USA ud af den internationale klimaaftale.

Læs også : Trump forsvarer sin twitterbrug: Jeg er en moderne præsident

Her henvendte den danske statsminister sig også til Donald Trump via Twitter.

- Donald Trump, vi opfordrer dig til at vise globalt lederskab. Vi har brug for USA på holdet. Hilsner fra dine nordiske venner, skrev Lars Løkke Rasmussen.

https://twitter.com/larsloekke/status/870330527143866368

Alle nuancer forsvinder med 140 tegn

Under en spørgetime i folketingssalen tilbage i januar kommenterede Lars Løkke Rasmussen på problemet med Twitter-diplomati.

Alle nuancer forsvinder, når man kun har 140 tegn at formulere sig på, advarede statsministeren.

- Vi skal passe på, at vi ikke kommer i den anden lejr af Twitter-politikken, hvor vi lige så kort og lige så unuanceret giver gensvar.

- Det vil i hvert fald ikke være min tilgang til den nye amerikanske administration, sagde Lars Løkke Rasmussen ifølge Berlingske.

Han og Anders Samuelsen har således også fulgt op på deres udmeldinger på Twitter i efterfølgende interviews.

Læs også : Trump får kritik efter London-tweet

I dag forklarede Anders Samuelsen, at han kritiserer Donald Trump, fordi hans ageren "ikke er en præsident værdig"

Det er vigtigt, at en præsident hæver sig over det almindelige fnidder og råben, der er på sociale medier. Anders Samuelsen, Udenrigsminister

- Det er vigtigt, at en præsident hæver sig over det almindelige fnidder og råben, der er på sociale medier, siger Anders Samuelsen i et interview med Ritzau søndag aften.

I en tale i nat dansk tid i Washtington D.C. uddybbede Donald Trump også sine digitale lusinger til den amerikanske presse.

- Faktum er, at pressen har ødelagt sig selv, fordi de gik for langt. I stedet for at være diskrete og kloge brugte de øksen, og folk så det lige fra begyndelsen, sagde han.

Registreret på den amerikanske ambassade

Ifølge DR Nyheders politiske analytiker skal Anders Samuelsens tweet ses som et eksempel på en større tendens, der ikke kun knytter sig til konflikten mellem Donald Trump og den amerikanske presse.

- I virkeligheden afspejler Anders Samuelsens usædvanlige tweet og budskab på Facebook og Twitter jo allermest, at USA har fået en præsident ud over det sædvanlige, som fremkalder reaktioner ud over det sædvanlige, siger Jens Ringberg.

- Jeg er sikker på, at Anders Samuelsens tweet allerede er registreret på den amerikanske ambassade i København, der har til opgave at holde den amerikanske regering orienteret om den danske debat.